สวดพระอภิธรรมศพนักท่องเที่ยวชาวจีน 34 รายที่เสียชีวิตเหตุการณ์เรือล่มที่จังหวัดภูเก็ต
ผู้ว่าราชการจังหวัดภูเก็ต  เป็นประธานสวดพระอภิธรรมศพนักท่องเที่ยวชาวจีน 34 ราย วัดโฆษิตวิหาร  จังหวัดภูเก็ต

เมื่อคืนที่ผ่านมา 10 กรกฎาคม 2561 เวลา 19.30 น. นายนรภัทร ปลอดทอง ผู้ว่าราชการจังหวัดภูเก็ต  เป็นประธานในพิธีสวดพระอภิธรรมศพนักท่องเที่ยวชาวจีน จำนวน 34 ที่เสียชีวิตจากเหตุการณ์เรือล่มที่จังหวัดภูเก็ต  และยังคงเก็บรักษาศพ ณ ศูนย์อำนวยความสะดวกด้านพิธีกรรมทางศาสนาจังหวัดภูเก็ต  วัดโฆษิตวิหาร  ตำบลตลาดใหญ่  อำเภอเมือง  จังหวัดภูเก็ต   ทั้งนี้ กระทรวงวัฒนธรรม โดยสำนักงานวัฒนธรรมจังหวัดภูเก็ต  ได้ประกอบพิธีทางศาสนาและพิธีการตามความเชื่อมั่นศรัทธาของญาติพี่น้องชาวจีน
 
โดย Mr.ZHON HAICHENG กงสุลใหญ่จีน และMr.CHEN XIONGFENG หัวหน้าคณะทำงาน กระทรวงการต่างประเทศ  สาธารณรัฐประชาชนจีน ในฐานะผู้แทนเอกอัครราชทูตจีนประจำประเทศไทย รวมถึงพลโท พรศักดิ์ พูลสวัสดิ์ แม่ทัพน้อยภาคที่ 4 พลเรือตรี เจริญพล คุ้มราษี รองผู้บัญชาการทัพเรือภาคที่ 3 ผู้แทนกระทรวงและกรมต่างๆ ของไทย องค์กรปกครองท้องถิ่น   รวมทั้งญาติพี่น้องผู้เสียชีวิตเข้าร่วม

สำหรับการจัดการศพ ในกรณีที่ญาติแจ้งความประสงค์จะประกอบพิธีฌาปนกิจที่จังหวัดภูเก็ต สำนักงานวัฒนธรรมจังหวัดภูเก็ต ดำเนินการจองเมรุเพื่อประกอบพิธีฌาปนกิจศพ  โดยมีวัดต่างๆ ในพื้นที่จังหวัดภูเก็ต เข้าร่วมจำนวน  9 แห่ง ประกอบด้วย วัดเชิงทะเล วัดเทพวนาราม วัดศรีสุนทร วัดลัฏฐิวนาราม วัดมงคลวนาราม วัดไชยธาราราม(วัดฉลอง) วัดพระทอง วัดพระนางสร้างและวัดโฆษิตวิหาร  ในจำนวนศพทั้ง 41 ศพ ล่าสุดมีญาติพี่น้องผู้เสียชีวิตมาติดต่อเพื่อขอดูศพแล้ว  จำนวนทั้งสิ้น 28 ศพ
  
โดยในจำนวนนี้มีญาติผู้เสียชีวิตมาแจ้งความประสงค์ที่จะทำการฌาปนกิจศพ จำนวน 5  ศพ  โดยในวันนี้เจ้าหน้าที่ได้นำศพไปฌาปนกิจ ที่วัดเทพวนาราม จำนวน 3 ศพ  และวัดพระนางสร้าง จำนวน 2 ศพ      และญาติดำเนินการส่งศพกลับภูมิลำเนาสาธารณรัฐประชาชนจีนด้วยแล้ว  จำนวน 2 ศพ  ทำให้ขณะนี้มีศพผู้เสียชีวิตที่ยังคงเก็บรักษาอยู่ที่วัดโฆษิตวิหารจำนวน 34 ศพ

สำหรับในวันนี้ 11 ก.ค 2561 เวลา 08.00 น. จะมีการประกอบพิธีเรียกขวัญ ในโอกาสครบรอบ 7 วัน ของการเกิดเหตุการณ์ดังกล่าว บริเวณท่าเทียบเรืออ่าวฉลอง ด้วย


ศูนย์ข้อมูลประชาสัมพันธ์ร่วม กรมประชาสัมพันธ์ /ข่าว